Likumprojekts

**Grozījumi Solidaritātes nodokļa likumā**

IzdarītSolidaritātes nodokļa likumā (Latvijas Vēstnesis, 2015, 248. nr.) šādus grozījumus:

1. Izteikt 2. panta pirmo daļu šādā redakcijā:

"(1) Likuma mērķis ir mazināt nodokļu regresivitāti darba ņēmējiem, iekšzemes darba ņēmējiem pie darba devēja – ārvalstnieka, ārvalstu darba ņēmējiem pie darba devēja – ārvalstnieka un pašnodarbinātajiem ar augstāku ienākuma līmeni, vienlaikus nodrošinot valsts pamatbudžeta un pašvaldību budžetu ieņēmumus iedzīvotāju pieaugošo sociālās aizsardzības un nevienlīdzības mazināšanas vajadzību finansēšanai, tai skaitā veselības aprūpes finansēšanai, kā arī nodrošinot valsts pensiju speciālā budžeta ieņēmumus un atbilstošus uzkrājumus sociāli apdrošināto personu fondētajā pensijas kapitālā vai privātajā brīvprātīgajā pensiju shēmā."

2. Papildināt 7. panta otro daļu ar otro teikumu šādā redakcijā:

"Solidaritātes nodokļa aprēķinā ņem vērā veselības aprūpes finansēšanai novirzīto nodokļa daļu, kas atbilst 1 procentpunktam no nodokļa likmes."

3. 8. pantā:

aizstāt otrajā daļā vārdus "pārskaita to uz valsts pamatbudžetu par trim gadiem pirms taksācijas gada" ar vārdiem un skaitli "pārskaita to šā likuma 9. pantā noteiktajos kontos par trim gadiem pirms taksācijas gada";

aizstāt trešajā daļā vārdus "samazina valsts pamatbudžetā pārskaitāmo summu" ar vārdiem un skaitli "samazina šā likuma 9. pantā noteiktajos kontos pārskaitāmo summu".

4. Izteikt 9. pantu šādā redakcijā:

"**9. pants. Nodokļa ieskaitīšana**

(1) Solidaritātes nodoklis veselības aprūpes finansējuma nodrošināšanai atbilstoši likumam "Par valsts sociālo apdrošināšanu" tiek pārskaitīts valsts pamatbudžeta ieņēmumos.

(2) Solidaritātes nodokļa daļa, kas atbilst Valsts fondēto pensiju likumā noteiktajai likmei iemaksām fondēto pensiju shēmā, tiek ieskaitīta fondēto pensiju shēmas dalībnieka kontā Ministru kabineta noteiktajā kārtībā un termiņos.

(3) Valsts sociālās apdrošināšanas aģentūra līdz pārskata mēnesim sekojošā trešā mēneša piecpadsmitajam datumam faktiski samaksāto nodokli, no kura izslēgta nodokļa daļa, kas pārskaitīta valsts pamatbudžeta ieņēmumos veselības aprūpes finansēšanai un fondēto pensiju shēmai, par pārskata mēnesi pārskaita:

1. nodokļa maksātāja izvēlētajā privātā pensiju fonda pensiju plānā 4 procentpunktu apmērā no tāda nodokļa maksātāja nodokļa likmes, kurš ir fondēto pensiju shēmas dalībnieks, vai 10 procentpunktu apmērā no tāda nodokļa maksātāja nodokļa likmes, kurš nav fondēto pensiju shēmas dalībnieks;
2. 10,5 procentpunktu apmērā iedzīvotāju ienākuma nodokļa kontā Valsts kasē;
3. valsts pensiju speciālajā budžetā.

(4) Nodokļa maksātājam – darba ņēmējam vai pašnodarbinātajam – ir pienākums 60 dienu laikā no Valsts sociālās apdrošināšanas aģentūras paziņojuma saņemšanas dienas sniegt informāciju Valsts sociālās apdrošināšanas aģentūrai par izvēlēto privāto pensiju pārvaldītāju, tā reģistrācijas numuru, pensiju plānu un pensiju fonda kontu Latvijā. Ja nodokļa maksātājs līdz taksācijas gada beigām savu pienākumu nav izpildījis, iemaksas tiek ieskaitītas valsts pensiju speciālajā budžetā, tās nepersonificējot."

5. Aizstāt 11. panta otrajā daļā vārdus "valsts pamatbudžetā" ar vārdiem un skaitli "šā likuma 9. pantā noteiktajos kontos".

6. Pārejas noteikumā:

aizstāt vārdus "Pārejas noteikums" ar vārdiem "Pārejas noteikumi";

papildināt pārejas noteikumus ar 2. un 3. punktu šādā redakcijā:

"2. Valsts sociālās apdrošināšanas aģentūra par periodu līdz 2017. gada 31. decembrim faktiski samaksāto nodokli ieskaita valsts pamatbudžetā. Ja par minēto periodu faktiski samaksātais nodoklis vai nodokļa objekts triju gadu laikā pēc nodokļa ieskaitīšanai valsts pamatbudžetā par taksācijas perioda pārskata mēnesi noteiktā termiņa pēc precizēšanas tiek palielināts vai samazināts, Valsts sociālās apdrošināšanas aģentūra pārrēķina faktiski samaksāto nodokli un attiecīgi pārskaita nodokli uz valsts pamatbudžetu vai par samazināto nodokļa summu samazina valsts pamatbudžetā pārskaitāmo summu.

3. Valsts sociālās apdrošināšanas aģentūra par periodu no 2018. gada janvāra līdz martam faktiski samaksāto nodokli atbilstoši šā likuma 9. pantam ieskaita līdz 2018.gada 15.jūnijam.";

uzskatīt līdzšinējo pārejas noteikuma tekstu par pārejas noteikumu 1. punktu.

Likums stājas spēkā 2018. gada 1. janvārī.

Finanšu ministre

Dana Reizniece-Ozola